**Impivaaran Hallit ry Pelastuskoirajaoksen toimintakertomus 2018**

Pelastuskoirajaoksen toiminta on jatkunut vilkkaana vuonna 2018. Jaoksen vetäjinä ovat toimineet Leea Saarela ja Satu Timonen.

Perustreeniviikkoina jaoksella oli 5 treenikertaa, joissa harjoittelivat 3 IPO-R -hakuryhmää, 2 ns. peko-T -ryhmää ja 1 jälkiryhmä. Peko-T -ryhmässä harjoiteltiin vuoroviikoin partiointietsintää ja jälkeä. Tottelevaisuutta harjoiteltiin keskiviikkoisin sekä kevätkaudella perjantaisin hallivuorolla. Lisäksi vuonna 2018 oli useita muutaman tunnin mittaisia ns. pitkiä harjoituksia ja erikoisharjoituksia, joissa harjoitettiin tulevia Virta-koirakoita hälytysryhmätasolle.

Pelastuskoirajaoksen toiminta jatkui koko vuoden aktiivisena. Osa talviajan viikkotreeneistä toteutettiin rakennusetsintöinä.

Helmikuussa järjestimme viikonlopun pituisen harjoittelutilaisuuden porilaisille pelastuskoiraharrastajille. Maaliskuussa toteutettiin ns. pelastuskoirainfo ja näytös jaokseemme pyrkiville uusille jäsenille. Huhtikuussa järjestettiin Apuohjaajakoulutus ja Pelastuskoiraohjaajan perustaidot -kurssi, johon osallistui 7 jaostomme jäsentä, ja toukokuussa 7 jaostomme koirakkoa osallistui kaikille Nurmijärven kunnan esikoululaisille järjestettyyn turvallisuustapahtumaan, jossa esiteltiin mm. Vapepan toimintaa sekä pelastuskoirien tehtäviä, silittelytuokioita unohtamatta. Kesäkuussa järjestimme perinteisen nelipäiväisen maastotreenileirin, johon osallistui 14 jaoksemme koirakkoa. Syyskuussa pidimme lisäksi kolmipäiväisen maastoleirin, jossa osallistujina 11 jaoksemme koirakkoa. Leireillä ei ollut ulkopuolisia kouluttajia. Molemmilla leirillä järjestettiin keskimäärin kolme päivittäistä treeniä yhdessäoloa unohtamatta.

Perustreenien lisäksi järjestettiin hälytysryhmämme jäsenille ns. hälytreeni joka toinen kuukausi. Hälytreeni jäljittelee normaalia etsintähälytystä ja siinä kukin koirakko voi harjoitella sekä partiointia että jäljestystä, kartturit suunnistusta ja apuohjaajan tehtäviä. Vuoden aikana jaoksemme koirakoita osallistui myös ns. Hupeko-etsintäharjoitukseen, jossa oli osallistujia useasta Keski-Uudenmaan kunnasta.

Vuonna 2018 pelastuskoirajaos järjesti yhden kansainvälisen pelastuskoirakokeen (IPO-R -pelastushaku), johon osallistui kolme jaoksen jäsentä. Pelastuskoirajaoksen jäsenet osallistuivat talkoisiin myös Impivaaran Hallien muissa tapahtumissa (erityisesti pk-kokeissa sekä Järvenpään ja Messukeskuksen näyttelyissä).

Pelastuskoirajaokseen kuuluvat koirakot suorittivat hyväksytysti vuoden 2018 aikana 4 BH-koetta ja 3 IPO-R A/B -koetta. Pelastuskoirajaokseen kuuluvat henkilöt kouluttautuivat mm. etsintä-, viesti-, ensiapu- ja henkisen tuen kursseilla.

Vuoden 2018 aikana Impivaaran Hallit ry:n hälytysryhmään liittyi 3 uutta jäsentä.

Vuoden lopussa pelastuskoirajaoston jäsenmäärä on 23 henkilöä, joista 17 kuuluu Vapepan hälytyslistalle. Listalla on lisäksi kuusi Virta-tarkastuksen suorittanutta koiraa, joista yhdellä kaksi ohjaajaa: Kaiku (2 ohjaajaa), Tuike, Ronda, Kaarlo, Jack ja Nemo. Hälytyksiä ryhmälle tuli vuoden aikana 21 kertaa, joista 5 tutkinnallista hälytystä sekä 2 valmiushälytystä.

Perustreenikertoja järjestettiin vuoden 2018 aikana seuraavasti: maastotreenit 194 kpl, tottelevaisuus 37 kpl. Lisäksi 6 kpl hälytreenejä ja 2 leiriä, joissa yhteensä 21 maastotreenikertaa.

**Vuoden pelastuskoira: Bcu Tending Overpower ”Kaiku”, omistaja ja ohjaaja Leea Saarela (kakkosohjaaja Maarit Saarto)**

***Pelastuskoirajaoksen jäsenet ovat äänestäneet keskuudestaan vuoden 2018 pelastuskoiraksi Kaikun. Kaiku on aina innokas ja luotettava työmyyrä, joka pystyy pitkäkestoisiin suorituksiin useammankin ohjaajan kanssa. Kaiku on ystävällinen ja iloinen työmyyrä jo suhteellisen korkeasta iästään huolimatta.***

**Vuoden tulokas: Arto Oinonen**

***Arto on uutena pelastuskoiraharrastajana osoittanut innokkuutta, pitkäjännitteisyyttä sekä hyvää sosiaalista ja taidollista osaamista osallistuessaan erilaisiin harjoituksiin ja kouluttaessaan nuorta koiraansa. Arto on myös omatoimisesti kouluttautunut pelastustoiminnassa tarvittavien taitojen osalta ja liittynyt Impivaaran Hallit ry:n hälytysryhmään.***

**Vuoden IPO-R -koira: Lbn Rantasipin Ada ”Ronda”, omistaja ja ohjaaja Anu Antila**

***R******onda ja Anu ovat vuonna 2018 kilpailleet IPO-R B-hakukokeessa kahdesti pistein 271 (1-tulos) ja 249 (2-tulos).***

**Vuoden vesipelastuskoira: Ssn Giteas Kerrie ”Armi”, omistaja ja ohjaaja Birgitta Harju**

***Armi on vuoden 2018 aikana suorittanut vesipelastuskokeen soveltuvuustestin sekä osallistunut kahteen alokasluokan kokeeseen ykköstuloksin.***